section_heading: Inicijalna pojavljivanja
paragraph_text: Nakon ove priče, uslijedila je još jedna, razmjerno kraća, pauza prije nego što se Calendar Man ponovo pojavio 1985. godine u trodijelnoj priči Douga Moencha, prezentiranoj u stripovima Batman #384-385 (lipanj-srpanj 1985.) i Detective Comics #551 (lipanj 1985.), a koja je bila svjevrsni interludij za kultnu priču Crisis on Infinite Earths. Naime, na početku ove dvodijelne priče, zlikovac Monitor odabire Calendar Mana kao svog novog pijuna koji bi trebao ubiti Batmana. I dok Batman i Robin obavljaju svoje redovne aktivnosti, Calendar Man u svom domu kontemplira o kalendarima, svemiru, ali i smislu vlastite kriminalne karijere, pitajući se čini li zločine zbog materijalne koristi ili pak izazivanja Batmana, ali i to može li i želi li postati ubojica; ipak, određuje 21. ožujka, prvi dan proljeća, kao datum kada planira ubiti Batmana. Kao i ranije, Batman i Robin su se susreli s Calendar Manom tokom njegove serije, ali inicijalno nisu imali uspjeha i ovaj je uvijek uspio pobjeći. Ova priča pružila je i dobar uvid u privatni život Juliana Dayja, otkrivajući da se radi o usamljenom bogatašu opsjednutom kalendarima do te mjere da mu je cijela luksuzno opremljena kuća uređena pomoću kalendara i da posjeduje seriju kalendara iz različitih povijesnih perioda i civilizacija.